Наная

Нана́я () — багіня кахання і прыгажосці ў шумерскай і акадскай міфалогіі.

У шумерскіх рэлігійных тэкстах Наная ўзгадваецца з канца 3 тысячагоддзя да н. э. Відавочна, яе культ набыў папулярнасць у перыяд трэцяй дынастыі Ура і адыгрываў асаблівую ролю ў 2 тысячагоддзі да н. э. пры дварах касіцкіх валадароў Вавілона. Наная лічылася ахоўніцай касіцкай дынастыі, яе шанаваннем займаліся прадстаўніцы дынастыі, меўся асобны зямельны надзел, прысвечаны багіні.

Паводле аднаго з меркаванняў, Наная з’яўлялася толькі асобным эпітэтам болей вядомай багіні Інаны, аднак гэта супярэчыць раннім вядомым тэкстам, дзе Наная выступае ў якасці сукаль (спадарожніцы) Інаны, але не яе самой. Высоўвалася таксама думка, што вобраз Нанаі быў адасоблены ад болей ранніх вобразаў Інаны. Іх функцыі сапраўды перасякаліся. Наная мела наступныя абліччы:

 Наная — магутная князёўна нябёсаў, дачка Ана і Нінегал (эпітэт для дробных багінь, што ахоўвалі валадарскія палацы)
 Наная — багіня святла, якая атаяснялася з дзённым сонцам і начным месяцам, а таксама з сузор’ем Паўночная Карона
 Наная — багіня кахання і сексу
 Наная дапамагае родам
 Наная ўвасабляе мудрасць і справядлівасць
 Наная ахоўвае дабрабыт
 Наная можа быць ваяўнічай

Многія даследчыкі таксама звязваюць Нанаю з акадскай багіняй Ташмету, жонкай бога Набу.

Культ Нанаі быў распаўсюджаны на Блізкім Усходзе за межамі Месапатаміі, дзе яна асацыявалася з мясцовымі жаночымі божаствамі.

 Спасылкі 
 A tigi to Nanaya for Išbi-Erra (Išbi-Erra C)
 Michael P. Streck, Nathan Wasserman. More Light on Nanaya
 Tawny L. Holm. Nanay and Her Lover: An Aramaic Sacred Marriage Text from Egypt

Катэгорыя:Міфалогія Блізкага Усходу
Катэгорыя:Шумерская міфалогія
Катэгорыя:Багі кахання і шлюбу
Катэгорыя:Багіні месяца
Катэгорыя:Салярныя багі
Катэгорыя:Багі паводле алфавіта